નિઃસર્ગે મને હંમેશાં આકર્ષી છે. પહાડો મને બહુ ગમે છે અને તેમાં પણ હિમાલયની વાત જુદી છે. આલ્પસ અને ફયુજીયામાનું સૌંદર્ય માણ્યું છે. પણ હિમાલય મને હંમેશાં પોતીકો જ લાગ્યો છે. સ્વજન બનીને એણે મને પ્રેમ આપ્યો છે, શાંતિ આપી છે અને પ્રોત્સાહિત કરી મારામાં નવશક્તિનો સંચાર કર્યો છે. કાંચનજંઘા પર પડતાં પ્રથમ રવિકિરણનું દ્રશ્ય અદ્દભુત અને અવિસ્મરણીય હતું. ઉષાએ હળવે પગલે લજ્જાભર્યા મુખે આવી પૃથ્વીના માપદંડ નગાધિરાજ હિમાલયને અર્ધ્ય આપ્યો અને પૂર્વાકાશ ઝગમગી ઊઠયું. વર્ષો પછી આ દ્રશ્યની સ્મૃતિ પણ મને આનંદવિભોર બનાવી દે છે.